Універсітэт прыкладае нямала намаганняў па выкананні пастаўленай дзяржавай задачы. Так, пры правядзенні бягучых рамонтаў устанаўліваюцца шклопакеты з профілю ПВХ і асвятляльнікі з ЭПРА (электроннай пускарэгулюючай апаратурай), набываюцца энергазберагальныя лямпачкі, ЖКІ-маніторы, тэхніка і апаратура з класам спажывання электрычнасці А+ або АА+. Аднак не ўсё можна зрабіць, абапіраючыся толькі на адміністрацыйны рэсурс. Таму ў нашай ВНУ распрацаваны План мерапрыемстваў, які накіраваны на выхаванне ў кожнага з членаў калектыву пачуцця гаспадарлівасці, на стымуляванне эканоміі і беражлівых адносін да дзяржаўнай маёмасці. Сапраўды, сёлета мы павінны навучыцца многаму як у духоўным, так і ў матэрыяльным плане. Напрыклад, стаць гаспадарамі, зрабіць усё магчымае, каб эканоміка краіны стала больш эфектыўнай.